CELEX: 62020TN0583
Language: da
Date: 2020-09-23 00:00:00
Title: Sag T-583/20: Sag anlagt den 23. september 2020 — Italia Wanbao-ACC mod Kommissionen

9.11.2020   
            
            
               DA
            
            
               Den Europæiske Unions Tidende
            
            
               C 378/41
            
         
      Sag anlagt den 23. september 2020 — Italia Wanbao-ACC mod Kommissionen
      (Sag T-583/20)
      (2020/C 378/52)
      Processprog: italiensk
      
         Parter
      
      
         Sagsøger: Italia Wanbao-ACC Srl (Borgo Valbelluna, Italien) (ved advokaterne P. Ferrari og F. Filì)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Principalt annulleres Kommissionens afgørelse af 15. maj 2020, sag M.8947, Nidec/Whirlpool (Embraco Business), C(2020) 3118 final, offentliggjort den 14. juli 2020 (den anden afgørelse), i sin helhed.
               
            
                  —
               
               
                  Subsidiært annulleres den anden afgørelse, for så vidt som den fastsætter et afkald (waiver) på det i tilsagnenes punkt 5 omhandlede forbud mod generhvervelse hvad angår aktiver, patenter, immaterialrettigheder og knowhow, teknologiske rettigheder, udviklingsprojekter, aftaler og forhold med kunder og leverandører, kundelister, andre data og oplysninger samt ansatte knyttet til VSD-udgaven af deltaserien.
               
            
                  —
               
               
                  Under alle omstændigheder tilpligtes Kommissionen at betale sagsomkostningerne.
               
            
                  —
               
               
                  Retten træffer enhver anden passende foranstaltning.
               
            
         Søgsmålsgrunde og væsentligste argumenter
      
      Dette søgsmål er anlagt til prøvelse af Kommissionens afgørelse af 15. maj 2019, som tilbagekalder kravet om »forbud mod generhvervelse«, der var et af kravene vedrørende Nidec Corporations overtagelse af kontrollen med Whirlpool Corporations afdeling for kølekompressorer (sag M.8947 — Nidec/Whirlpool (EMBRACO BUSINESS)), hvilket krav var fastsat i afgørelsen af 12. april 2019, hvorved en fusion blev erklæret forenelig med det indre marked, men idet denne erklæring var underlagt visse krav.
      Til støtte for søgsmålet har sagsøgeren fremsat fire anbringender.
      
                  1.
               
               
                  Det første og det andet anbringende om en urigtig anvendelse og fortolkning af retsreglerne og urigtig gengivelse af beviserne
                  
                              —
                           
                           
                              Det gøres i denne henseende gældende, at Kommissionen kun undtagelsesvist kan godkende en ændring af strukturelle tilsagn som de omhandlede, dvs. når markedsforholdene ændres (i) væsentligt, (ii) permanent og (iii) uforudsigeligt. Det kræves ligeledes, at (iv) den konkurrencemæssige grund til vedtagelsen af tilsagnene ikke er indtrådt. De i punkt (i)-(iv) omhandlede faktorer skal indtræde kumulativt. Ingen af disse krav er opfyldt i det foreliggende tilfælde.
                           
                        
                              —
                           
                           
                              Hvad angår faktorerne om væsentlighed, der omhandles i punkt (i), og den manglende indtræden af de konkurrencemæssige grunde knyttet til tilsagnene, der er omhandlet af punkt (iv), er det sagsøgerens opfattelse, at Kommissionens analyse af beviserne er forvansket i det hele, og forståelsen og bedømmelsen af disse beviser er urigtig.
                           
                        
            
                  2.
               
               
                  Det tredje og det fjerde anbringende om utilstrækkelig sagsoplysning og begrundelse og modstrid med tidligere afgørelser
                  
                              —
                           
                           
                              Det gøres i denne forbindelse gældende, at analysen af markedsandelene i afgørelsen alene angår oplysninger om mængde og helt ser bort fra oplysningerne om værdi. Denne urigtige indstilling fører ikke alene til en delvis analyse, men er ligeledes i strid med Kommissionens afgørelse af 12. april 2019, sag M.8947, C(2019) 2734 final.
                           
                        
                              —
                           
                           
                              Hvad fortsat angår oplysningerne om markedsandelene gøres det ligeledes gældende, at afgørelsen alene ses at være støttet på skøn fremlagt af Nidec, dvs. en enkelt aktør, som i øvrigt er en umiddelbart berørt part. Kommissionen skulle i det mindste have indhentet oplysninger fra andre aktører (ved anmodninger om oplysninger, den såkaldte markedstest).